Szent Liber atyám
Szent Liber atyám, már te se gyújtogatsz
Bennem, mint tegnap, gyehenna-tüzeket:
Egész világ gyehenna
S meghalt minden külön pokol.

Meghalt az ember kicsi drámáival
Mámoraival, kedves bűneivel.
Meghalt a furcsa Tegnap
S elküldte ezt a szörnyű Mát.

Szent Liber atyám s áldott rokonaid,
Nem fognak többé segíteni azon
Kinek feledés, álom
Kell s vidám téboly és remény?

Meghalt az ember, óh szent Liber atyám,
Nincsenek itt már farsangi hajnalok,
Egész világ gyehenna
S meghalt minden külön pokol.

Aki tegnap élt, mit keres az ma itt?
Ki tegnap látott, a mába nem vakul?
Liber atyám borodból
Adj szivemnek bátorítót.
Versek